CELEX: 32022D0219
Language: el
Date: 2022-02-11 00:00:00
Title: Εκτελεστική απόφαση (ΕΕ) 2022/219 της Επιτροπής της 11ης Φεβρουαρίου 2022 για τη θέσπιση εσωτερικού κανονισμού για τον έλεγχο, σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003 του Συμβουλίου, της νομιμότητας των πράξεων των εκτελεστικών οργανισμών που βλάπτουν τρίτο και οι οποίες έχουν παραπεμφθεί στην Επιτροπή από οποιοδήποτε πρόσωπο άμεσα ή ατομικά θιγόμενο

18.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 37/46
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/219 ΤΗΣ ΕΠΙΤΡΟΠΗΣ
         της 11ης Φεβρουαρίου 2022
         για τη θέσπιση εσωτερικού κανονισμού για τον έλεγχο, σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003 του Συμβουλίου, της νομιμότητας των πράξεων των εκτελεστικών οργανισμών που βλάπτουν τρίτο και οι οποίες έχουν παραπεμφθεί στην Επιτροπή από οποιοδήποτε πρόσωπο άμεσα ή ατομικά θιγόμενο
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 58/2003 του Συμβουλίου (1), και ιδίως το άρθρο 22 παράγραφος 1,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003, μπορεί να ζητηθεί από την Επιτροπή να ελέγξει τη νομιμότητα οποιασδήποτε πράξης εκτελεστικού οργανισμού που βλάπτει τρίτο.
                  
               
                     (2)
                  
                  
                     Η Επιτροπή, αφού ακούσει τα επιχειρήματα του ενδιαφερομένου τρίτου και του οικείου εκτελεστικού οργανισμού, υποχρεούται να αποφανθεί εντός δύο μηνών.
                  
               
                     (3)
                  
                  
                     Στην τελική της απόφαση δυνάμει του άρθρου 22 παράγραφος 3 του κανονισμού (ΕΚ) αριθ. 58/2003, η Επιτροπή είτε διατηρεί την πράξη του εκτελεστικού οργανισμού είτε αποφασίζει ότι ο εκτελεστικός οργανισμός πρέπει να την τροποποιήσει (είτε στο σύνολό της είτε εν μέρει).
                  
               
                     (4)
                  
                  
                     Ο οικείος εκτελεστικός οργανισμός πρέπει να λάβει τα αναγκαία μέτρα για να συμμορφωθεί με την απόφαση της Επιτροπής δυνάμει του άρθρου 22 παράγραφος 4 του κανονισμού (ΕΚ) αριθ. 58/2003.
                  
               
                     (5)
                  
                  
                     Μετά την αξιολόγησή της, η Επιτροπή μπορεί να αναστείλει την εφαρμογή της επίμαχης πράξης ή να διατάξει προσωρινά μέτρα σε περίπτωση που υπάρχει κίνδυνος να διακυβευθούν τα δικαιώματα του μέρους που αξίωσε τον έλεγχο της νομιμότητας.
                  
               
                     (6)
                  
                  
                     Με βάση την αποκτηθείσα πείρα, είναι αναγκαίο να θεσπιστεί εσωτερικός κανονισμός για τον έλεγχο της νομιμότητας των πράξεων των εκτελεστικών οργανισμών σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003.
                  
               
                     (7)
                  
                  
                     Ο παρών εσωτερικός κανονισμός δεν εφαρμόζεται στις διαδικασίες ελέγχου που διεξάγει η Επιτροπή με δική της πρωτοβουλία δυνάμει του άρθρου 22 παράγραφος 2 του κανονισμού (ΕΚ) αριθ. 58/2003, ούτε στις διαδικασίες που διεξάγονται από τα κράτη μέλη δυνάμει του άρθρου 22 παράγραφος 1 του εν λόγω κανονισμού.
                  
               
                     (8)
                  
                  
                     Ο παρών εσωτερικός κανονισμός συμπληρώνεται από το παράρτημα της απόφασης της Επιτροπής για τη θέσπιση κατευθυντήριων γραμμών σχετικά με τη σύσταση και τη λειτουργία εκτελεστικών οργανισμών που χρηματοδοτούνται από τον προϋπολογισμό της ΕΕ και άλλες πηγές,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο εσωτερικός κανονισμός για τον έλεγχο από την Επιτροπή της νομιμότητας των πράξεων των εκτελεστικών οργανισμών σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003 του Συμβουλίου παρατίθεται στο παράρτημα.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 11 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 11 της 16.1.2003, σ. 1.
      
      
         
            ΠΑΡΑΡΤΗΜΑ
            Εσωτερικός κανονισμός για τον έλεγχο, σύμφωνα με το άρθρο 22 παράγραφος 1 του κανονισμού (ΕΚ) αριθ. 58/2003, της νομιμότητας των πράξεων των εκτελεστικών οργανισμών που βλάπτουν τρίτο και οι οποίες έχουν παραπεμφθεί στην Επιτροπή από οποιοδήποτε πρόσωπο άμεσα ή ατομικά θιγόμενο
            
               Άρθρο 1
               Αντικείμενο
               
                  1)   Ο παρών εσωτερικός κανονισμός εφαρμόζεται σε κάθε προσφυγή άμεσα ή ατομικά θιγόμενου προσώπου (στο εξής: καταγγέλλων) δυνάμει του άρθρου 22 παράγραφος 1 του κανονισμού (ΕΚ) αριθ. 58/2003, με την οποία επιδιώκει τον έλεγχο της νομιμότητας μιας πράξης που αναφέρεται στο άρθρο 2 παράγραφος 1 του παρόντος εσωτερικού κανονισμού (στο εξής: διαδικασία ελέγχου της νομιμότητας).
               
               
                  2)   Ο παρών εσωτερικός κανονισμός δεν καλύπτει τις διαδικασίες ελέγχου που διεξάγει η Επιτροπή με δική της πρωτοβουλία δυνάμει του άρθρου 22 παράγραφος 2 του κανονισμού (ΕΚ) αριθ. 58/2003, ούτε τις διαδικασίες που διεξάγονται από τα κράτη μέλη δυνάμει του άρθρου 22 παράγραφος 1 του εν λόγω κανονισμού.
               
            
            
               Άρθρο 2
               Πεδίο εφαρμογής
               
                  1)   Η διαδικασία ελέγχου της νομιμότητας καλύπτει τις ακόλουθες πράξεις, τις οποίες εκτελεί ο εκτελεστικός οργανισμός υπό την ιδιότητά του ως διοικητική αρχή:
                  
                              α)
                           
                           
                              απόρριψη αίτησης επιχορήγησης·
                           
                        
                              β)
                           
                           
                              απόρριψη προσφοράς ή αίτησης συμμετοχής σε προσφορά που υποβάλλεται στο πλαίσιο διαδικασίας σύναψης σύμβασης·
                           
                        
                              γ)
                           
                           
                              απόρριψη αίτησης που υποβάλλεται στο πλαίσιο διαγωνισμού βραβείου·
                           
                        
                              δ)
                           
                           
                              άρνηση επικύρωσης νομικής οντότητας ή ειδικού νομικού καθεστώτος στο μητρώο συμμετεχόντων, καθώς και αξιολόγηση της χρηματοδοτικής ή επιχειρησιακής ικανότητας αιτούντα.
                           
                        
               
                  2)   Η διαδικασία ελέγχου της νομιμότητας περιορίζεται στην επαλήθευση των εξής στοιχείων:
                  
                              α)
                           
                           
                              νομικών και διαδικαστικών σφαλμάτων, όπως σφαλμάτων στη διαδικασία αξιολόγησης ή ανεπαρκούς αιτιολόγησης της πράξης που υποβάλλεται σε έλεγχο νομιμότητας·
                           
                        
                              β)
                           
                           
                              πρόδηλων σφαλμάτων εκτίμησης που επηρεάζουν το συνολικό αποτέλεσμα της πράξης που υποβάλλεται σε έλεγχο νομιμότητας·
                           
                        
                              γ)
                           
                           
                              πραγματολογικών σφαλμάτων που επηρεάζουν το συνολικό αποτέλεσμα της πράξης που υποβάλλεται σε έλεγχο νομιμότητας·
                           
                        
                              δ)
                           
                           
                              κατάχρησης εξουσίας.
                           
                        
               
                  3)   Η διαδικασία ελέγχου της νομιμότητας δεν καλύπτει ζητήματα που εμπίπτουν στη διακριτική ευχέρεια του εκτελεστικού οργανισμού, όπως η αξιολόγηση της ποιότητας των προτάσεων, των αιτήσεων ή των προσφορών.
               
            
            
               Άρθρο 3
               Αρμόδια υπηρεσία
               Η αρμόδια υπηρεσία για τη διαδικασία ελέγχου της νομιμότητας είναι η Γενική Διεύθυνση που ευθύνεται για την ανάθεση του προϋπολογισμού ενός προγράμματος ή μέρους ενός προγράμματος στον οικείο εκτελεστικό οργανισμό.
            
            
               Άρθρο 4
               Απόδειξη παραλαβής και καταχώριση
               
                  1)   Η παραλαβή της αίτησης ελέγχου της νομιμότητας επιβεβαιώνεται με απόδειξη παραλαβής.
               
               
                  2)   Οι αιτήσεις καταχωρίζονται μόνο εφόσον είναι πλήρεις. Οι αιτήσεις ελέγχου της νομιμότητας θεωρούνται πλήρεις εφόσον πληρούν όλες τις ακόλουθες προϋποθέσεις:
                  
                              α)
                           
                           
                              υποβάλλονται γραπτώς·
                           
                        
                              β)
                           
                           
                              διαβιβάζονται μέσω του(των) διοικητικού(-ών) διαύλου(-ων) που αναφέρεται(-ονται) στην προσβαλλόμενη πράξη·
                           
                        
                              γ)
                           
                           
                              προσδιορίζουν τον καταγγέλλοντα, την προσβαλλόμενη πράξη και τους λόγους που δικαιολογούν τον έλεγχο.
                           
                        
               
                  3)   Η αίτηση περιλαμβάνει κατ’ ανώτατο όριο 7 000 χαρακτήρες (συμπεριλαμβανομένων των κενών διαστημάτων, των γραμμών και των αλλαγών γραμμής).
               
               
                  4)   Εάν η αίτηση είναι ελλιπής ή υπερβαίνει τον μέγιστο αριθμό χαρακτήρων που ορίζεται στην παράγραφο 3 του παρόντος άρθρου, η αρμόδια υπηρεσία ζητεί από τον καταγγέλλοντα να τη συμπληρώσει ή προσαρμόσει εντός προθεσμίας δύο εβδομάδων. Η καταχώριση πραγματοποιείται μετά την υποβολή της πλήρους αίτησης.
               
               
                  5)   Εάν ο καταγγέλλων δεν συμπληρώσει ή δεν προσαρμόσει την αίτηση εντός της προθεσμίας των δύο εβδομάδων, η αίτηση θεωρείται αποσυρθείσα και η εξέταση της υπόθεσης περατώνεται.
               
            
            
               Άρθρο 5
               Παραδεκτό των αιτήσεων
               Οι αιτήσεις ελέγχου της νομιμότητας θεωρούνται παραδεκτές εφόσον πληρούν όλες τις ακόλουθες προϋποθέσεις:
               
                           α)
                        
                        
                           υποβάλλονται από φυσικό ή νομικό πρόσωπο που θίγεται άμεσα ή ατομικά από την προσβαλλόμενη πράξη·
                        
                     
                           β)
                        
                        
                           υποβάλλονται εντός ενός μηνός από την ημέρα κατά την οποία ο καταγγέλλων έλαβε γνώση της προσβαλλόμενης πράξης·
                        
                     
                           γ)
                        
                        
                           αφορούν πράξεις που εμπίπτουν στο πεδίο εφαρμογής του άρθρου 22 παράγραφος 1 του κανονισμού (ΕΚ) αριθ. 58/2003.
                        
                     
            
               Άρθρο 6
               Αιτήματα για διευκρινίσεις και συμπληρωματικές πληροφορίες
               
                  1)   Εάν η αίτηση ελέγχου της νομιμότητας είναι ασαφής ή εάν απαιτούνται συμπληρωματικές πληροφορίες, η αρμόδια υπηρεσία ζητεί από τον καταγγέλλοντα να διευκρινίσει την αίτηση ή να υποβάλει τις εν λόγω συμπληρωματικές πληροφορίες εντός πέντε εργάσιμων ημερών.
               
               
                  2)   Τα αιτήματα για διευκρινίσεις ή συμπληρωματικές πληροφορίες δεν δικαιολογούν την πρόταξη νέων λόγων ή επιχειρημάτων, εκτός εάν βασίζονται σε νέα στοιχεία ή τεκμήρια τα οποία περιήλθαν σε γνώση του καταγγέλλοντος μετά την υποβολή της αίτησης ελέγχου της νομιμότητας.
               
            
            
               Άρθρο 7
               Παράλληλες καταγγελίες
               
                  1)   Όταν η αίτηση ελέγχου της νομιμότητας υποβάλλεται παράλληλα με αίτηση διαδικασίας εσωτερικού διοικητικού ελέγχου εντός του εκτελεστικού οργανισμού και οι δύο αιτήσεις αφορούν την ίδια πράξη του εκτελεστικού οργανισμού, η διαδικασία ελέγχου της νομιμότητας αναστέλλεται έως ότου ολοκληρωθεί η διαδικασία διοικητικού ελέγχου εντός του εκτελεστικού οργανισμού.
               
               
                  2)   Εάν η διαδικασία εσωτερικού διοικητικού ελέγχου εντός του εκτελεστικού οργανισμού οδηγήσει σε επιβεβαίωση της προσβαλλόμενης πράξης, η διαδικασία ελέγχου της νομιμότητας συνεχίζεται εφόσον ο καταγγέλλων επιβεβαιώσει εντός ενός μηνός από την ημερομηνία επιβεβαίωσης της προσβαλλόμενης πράξης από τον εκτελεστικό οργανισμό ότι εμμένει στην αίτηση ελέγχου της νομιμότητας.
                  Εάν ο καταγγέλλων επιβεβαιώσει την αίτηση, η διαδικασία ελέγχου της νομιμότητας καλύπτει τόσο την αρχικά προσβληθείσα πράξη όσο και την πράξη που εκδόθηκε από τον εκτελεστικό οργανισμό μετά τη διαδικασία εσωτερικού διοικητικού ελέγχου.
                  Εάν ο καταγγέλλων δεν επιβεβαιώσει την αίτηση, η αίτηση θεωρείται αποσυρθείσα και η εξέταση της υπόθεσης περατώνεται χωρίς περαιτέρω ειδοποίηση.
               
               
                  3)   Εάν η διαδικασία εσωτερικού διοικητικού ελέγχου εντός του εκτελεστικού οργανισμού δεν οδηγήσει σε επιβεβαίωση της προσβαλλόμενης πράξης, η διαδικασία ελέγχου της νομιμότητας θεωρείται άνευ αντικειμένου και η εξέταση της υπόθεσης περατώνεται χωρίς περαιτέρω ειδοποίηση.
               
            
            
               Άρθρο 8
               Αναστολή και προσωρινά μέτρα
               
                  1)   Στο πλαίσιο της διαδικασίας ελέγχου της νομιμότητας, η εφαρμογή της προσβαλλόμενης πράξης αναστέλλεται μόνον εφόσον το αποφασίσει η Επιτροπή.
               
               
                  2)   Οι αιτήσεις για τη λήψη προσωρινών μέτρων και την αναστολή εφαρμογής της προσβαλλόμενης πράξης αποφασίζονται από την Επιτροπή λαμβάνοντας υπόψη τη φύση της προσβαλλόμενης πράξης, την ευλογοφάνεια της αίτησης και το κατά πόσον είναι επείγουσα ή όχι.
               
               
                  3)   Η εφαρμογή της προσβαλλόμενης πράξης δεν αναστέλλεται ούτε επιβάλλονται προσωρινά μέτρα εάν τα δικαιώματα του καταγγέλλοντος διατηρούνται ή μπορούν να διατηρηθούν μέχρι την έκδοση της απόφασης ως προς τον έλεγχο της νομιμότητας.
               
               
                  4)   Σε περίπτωση αναστολής της εφαρμογής της προσβαλλόμενης πράξης ή επιβολής προσωρινών μέτρων, ο εκτελεστικός οργανισμός λαμβάνει όλα τα αναγκαία μέτρα για να συμμορφωθεί με τις εν λόγω αποφάσεις.
               
            
            
               Άρθρο 9
               Παρατηρήσεις του εκτελεστικού οργανισμού
               
                  1)   Η αίτηση ελέγχου της νομιμότητας διαβιβάζεται στον εκτελεστικό οργανισμό μετά την καταχώρισή της. Ο εκτελεστικός οργανισμός καλείται να υποβάλει τις παρατηρήσεις του εντός πέντε εργάσιμων ημερών.
               
               
                  2)   Όταν απαιτούνται πρόσθετες πληροφορίες, ο εκτελεστικός οργανισμός καλείται να παράσχει διευκρινίσεις σχετικά με τις παρατηρήσεις του.
               
            
            
               Άρθρο 10
               Προθεσμία για τη λήψη αποφάσεων
               
                  1)   Η απόφαση της Επιτροπής ως προς τον έλεγχο της νομιμότητας κοινοποιείται στον καταγγέλλοντα και στον εκτελεστικό οργανισμό εντός δύο μηνών από την επομένη της ημερομηνίας καταχώρισης ή, στην περίπτωση παράλληλων καταγγελιών όπως ορίζεται στο άρθρο 7, από το πέρας της αναστολής της αίτησης ελέγχου της νομιμότητας.
               
               
                  2)   Απόφαση που κοινοποιείται μετά τη λήξη της δίμηνης προθεσμίας αντικαθιστά κάθε σιωπηρή απόρριψη όπως αναφέρεται στο άρθρο 22 παράγραφος 1 τρίτο εδάφιο του κανονισμού (ΕΚ) αριθ. 58/2003.
               
            
            
               Άρθρο 11
               Διαδικασία αξιολόγησης και λήψης αποφάσεων
               
                  1)   Η δίκαιη, διαφανής και αμερόληπτη μεταχείριση διασφαλίζεται ανά πάσα στιγμή, με τον δέοντα σεβασμό των εμπιστευτικών πληροφοριών. Όλες οι επαφές πραγματοποιούνται γραπτώς και περιορίζονται στη διευκρίνιση των υποβαλλόμενων στοιχείων. Δεν διεξάγονται ακροάσεις.
               
               
                  2)   Η απόφαση ως προς τον έλεγχο της νομιμότητας εκδίδεται σύμφωνα με τα άρθρα 12 έως 16 του εσωτερικού κανονισμού της Επιτροπής (1). Διεξάγονται διαβουλεύσεις με όλες τις υπηρεσίες της Επιτροπής που έχουν έννομο συμφέρον σε σχέση με την απόφαση, μέσω επίσημης διυπηρεσιακής διαβούλευσης σύμφωνα με το άρθρο 23 του εν λόγω εσωτερικού κανονισμού.
               
               
                  3)   Η νομιμότητα της προσβαλλομένης πράξης εκτιμάται βάσει των επιχειρημάτων αμφοτέρων των μερών.
               
               
                  4)   Η Επιτροπή μπορεί να αποφασίσει:
                  
                              α)
                           
                           
                              να απορρίψει την αίτηση ελέγχου της νομιμότητας ως μη παραδεκτή·
                           
                        
                              β)
                           
                           
                              να απορρίψει την αίτηση ελέγχου της νομιμότητας ως αβάσιμη διότι δεν υπάρχουν στοιχεία από τα οποία να προκύπτει ο παράνομος χαρακτήρας της προσβαλλομένης πράξης·
                           
                        
                              γ)
                           
                           
                              να απορρίψει την αίτηση ελέγχου της νομιμότητας δεδομένου ότι το(τα) σφάλμα(-τα) που διαπιστώθηκε(-αν) δεν επηρέασε(-αν) το τελικό αποτέλεσμα της απόφασης που έλαβε ο εκτελεστικός οργανισμός·
                           
                        
                              δ)
                           
                           
                              να κρίνει την αίτηση ελέγχου της νομιμότητας βάσιμη.
                           
                        
               
                  5)   Στις περιπτώσεις που αναφέρονται στα στοιχεία α), β) και γ), η προσβαλλόμενη πράξη συνεχίζει να ισχύει. Στην περίπτωση που αναφέρεται στο στοιχείο δ), η προσβαλλόμενη πράξη ακυρώνεται.
               
               
                  6)   Η απόφαση της Επιτροπής δεν καλύπτει ζητήματα νομιμότητας της προσβαλλόμενης πράξης που δεν εγέρθηκαν από τον καταγγέλλοντα και εντοπίστηκαν από την Επιτροπή μόνο κατά τη διάρκεια της διαδικασίας ελέγχου της νομιμότητας.
               
               
                  7)   Η απόφαση της Επιτροπής μπορεί να περιλαμβάνει ειδικές οδηγίες προς τον εκτελεστικό οργανισμό σχετικά με τα μέτρα που θα απαιτηθούν για την παρακολούθηση.
               
            
            
               Άρθρο 12
               Κοινοποίηση και παρακολούθηση
               
                  1)   Η Επιτροπή ενημερώνει τον καταγγέλλοντα και τον εκτελεστικό οργανισμό σχετικά με την απόφαση ως προς τον έλεγχο της νομιμότητας.
               
               
                  2)   Εάν η Επιτροπή ακυρώσει την προσβαλλόμενη πράξη, ο εκτελεστικός οργανισμός λαμβάνει αμέσως τα αναγκαία μέτρα για να συμμορφωθεί με την απόφαση. Ο εκτελεστικός οργανισμός υποβάλλει έκθεση σχετικά με την εφαρμογή της απόφασης στην αρμόδια υπηρεσία.
               
               
                  3)   Η εφαρμογή παρακολουθείται και, εφόσον απαιτείται, εποπτεύεται από την αρμόδια υπηρεσία σύμφωνα με την απόφαση ανάθεσης αρμοδιοτήτων στον οργανισμό.
               
            
            
               (1)  C(2000) 3614 (ΕΕ L 308 της 8.12.2000, σ. 26).